Il-Prinċep George jingħata sinna fossilizzata ta' kelb il-baħar estint li nstabet f'Malta
Imtella' Settembru 27, 2020 - Aġġornata 27 Ta' Settembru, 2020 9:25am Wara li d-Dukessa ta' Cambridge tkellmet dwar l-ossessjoni tal-Prinċep George bid-dinosawri, issa binha l-kbir għandu sinna fossilizzata ta' kelb il-baħar ġgant. Is-sinna kien sabha fi tmiem is-sittinijiet Sir David Attenborough waqt li kien għal btala mal-familja tiegħu f'Malta. Is-sinna hi ta' speċi ta' kelb il-baħar, illum estint – carcharocles megalodon – li kien wieħed mill-aktar predaturi li jnissel biża'. Sir David ta s-sinna bħala rigal lill-Prinċep George wara li l-familja rjali rat fil-privat, id-dokumentarju ambjentali ta' Sir David f'Kensington Palace. Kensington Palace ippubblika r-ritratti dwar din iż-żjara li jinkludu l-mument meta l-Prinċep George irċieva r-rigal. Fid-dokumentarju, 'In A Life On Our Planet', Sir David jirrifletti fuq mumenti f'ħajtu bħala naturalist u l-bidliet drastiċi li ra jseħħu.